Presudom je sud utvrdio i da je prodajom droge osuđeni mladić ostvario imovinsku korist u iznosu od 2100 kuna te mu je naloženo da spomenuti iznos uplati u državni proračun u roku od 15 dana...

Mlađi punoljetnik (18) koji je prodavao marihuanu i u svom stanu u Varaždinu omogućavao konzumiranje marihuane djeci i maloljetnicima, nepravomoćnom je presudom vijeća za mladež Županijskog suda u Varaždinu osuđen na dvije i pol godine zatvora.

Spomenuti mladić (18) proglašen je krivim jer je u svom stanu u Varaždinu u razdoblju od početka siječnja do kraja travnja ove godine omogućio konzumiranje marihuane jednoj djevojci i jednom dječaku u dobi od 15 godina, jednom mladiću u dobi od 17 godina i jednom punoljetnom mladiću u ranim dvadesetim godinama života te da je u 36 navrata spomenutima prodao marihuanu u količinama od 1 do 5 grama za iznose od 50 do 200 kuna.

Sadržaj se nastavlja...

Osuđen je na kaznu zatvora u trajanju od 2 godine i 6 mjeseci u što mu je uračunato vrijeme provedeno u istražnom zatvoru u kojem se nalazi od 18. lipnja ove godine. Rješenjem suda istodobno mu je produljen boravak u istražnom zatvoru zbog opasnosti od ponavljanja kaznenih djela.

Presudom je sud utvrdio i da je prodajom droge osuđeni mladić ostvario imovinsku korist u iznosu od 2100 kuna te mu je naloženo da spomenuti iznos uplati u državni proračun u roku od 15 dana od dana pravomoćnosti i izvršnosti presude.

Policijskoj upravi varaždinskoj naloženo je pak da osuđeniku nakon pravomoćnosti presude vrati pametni telefon marke Samsung koji mu je privremeno oduzet u istrazi.